
Magas súlypontú tehergépjárművek kanyarstabilitásának növelése, különös tekintettel a tűzoltó gépjárműfecskendőkre

Manapság sokat hallhatunk a tűzoltógépjárművek borulásos baleseteiről. A vonulások során gyakran adódhatnak olyan szituációk, amikor egy baleset elkerülése érdekében a gépjárművezetőnek a jármű stabilitását alaposan próbára tevő manőverbe kell kezdenie. Ilyenkor különösen fontos a jármű stabilitása.
A tűzoltó gépjárművek meglehetősen magas építésűek, ebből kifolyólag a súlypontjuk is magasan található, amely nem szerencsés a stabilitás szempontjából. Dolgozatomban a lehetséges stabilitás-javító megoldások, és a borulékonyság okainak bemutatásán túlmenően egy adott típusú szer víz és habtartályának elhelyezésén, kialakításán hajtottam végre változtatásokat, amelyekkel a súlypont magasságának, tehát a jármű borulékonyságának csökkenését értem el. Már ez az egy módosítás jelentősen megváltoztatta a jármű tulajdonságait, egyben további problémákat is felvetett, így érzékeltetve azt, hogy a tűzoltó gépjárművek fejlesztése az egyik legkomplexebb feladatot jelenti.
A dolgozat kifejezett célja az, hogy ráirányítsa a figyelmet a témára. Véleményem szerint felboríthatatlan tűzoltó gépjárművet nem lehet rendszerbe állítani, azonban törekedni lehet arra, hogy minél jobb menettulajdonságokkal rendelkező járművekkel vonulhassanak a tűzoltók a bajbajutottak segítségére. A járművek meglévő műszaki paraméterein túl kiemelt fontosságot kap, hogy milyen felkészültségű gépjárművezetők ülnek a volán mögé. Alapvető motívum, hogy a KRESZ-nek szabályai vannak, a fizikának viszont törvényei...



